Марко Ганчев
Декламаторката

chitanka.info

Ти декламираш, ах, ти декламираш

по всички ученически утра.

Ту се разпалваш там, ту пък замираш

и викаме ти „браво“ и „ура“.

Но всичкото това са пубертетни

стремления все още, не съдба.

В изкуството е съдено по-сетне

да влезеш ти и то като творба.

Полека-лека те напускат тия

ефекти на гласа, заучен в клас

и сам гласът на женската стихия

избликва като твой естествен глас.

Снагата ти ни хвърля в изнемога

и в жар с божествените си черти

да я погалим и повторим Бога,

чието изваяние си ти.

И всичко трае миг, наречен младост.

Защо навеждаш после тъжен лик?

Недей скърби, ами изпитвай радост:

в изкуството не всеки хваща миг.

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.